ཁམས་པ་མི་རིགས་ཅེས་སྔོན་ནས་ཚིག་བརྗོད་འདི་འདྲ་ཞིག་མཐོ་བླ་མའི་ཞལ་དང་དམའ་འབངས་མི་སེར་ནས་བེད་སྤྱོད་ཀྱི་འདུག་ཀྱང་འདིའང་བོད་མི་རིགས་ཁོངས་སུ་རྟོགས་པར་གདོན་ཟ་མི་དགོས།ཁམས་པ་ནི་ཆུང་ནས་ཆེ་བར་རྒན་རབས་རྣམས་གཙོས་བུ་ཚོར་ཕོ་བློ་རིག་བཀྲ་ཞིང་གཤིས་ཀ་བཙུན་པ་ཞིག་ཡིན་ཚེ་རབ་ཅིག་ལ་ངོས་འཛིན་གྱིས་ངེས་པར་དུ་ཆོས་སྒོར་བཞུགས་བཅུག་རྒྱུ་དེ་མི་རབས་དང་ཁྱིམ་ཚང་གི་གཟི་བརྗིད་ལ་བརྩི་སྲོལ་འདི་ཆོལ་གསུམ་མི་གཤིས་ཀྱི་གཅིག་གྱུར་ཕྱོགས་ཡིན་ལ་གངས་ལྗོངས་ཆོས་ལྡན་ཞིང་གི་ཁྱད་ཡོན་ཞིག་ལའང་བརྩི་བའི་སྲོལ་འདི་དར་འདུགཁམས་པ་སྐྱ་བོ་སྡེའི་ཕོ་ཞིག་ཡིན་ཚེ་དེར་ཚང་དགོས་པའི་རང་གཤིས་ནི་དཔའ་བློ་སྟོབས་ཆེ་བ།ཁོག་རྒྱ་ཡངས་པ།སྐྱེས་པ་ཕོའི་ཁོག་ཏུ་མདའ་ཤོང་མདིའུ་ཤོང་དགོས་ཅེས་དང་།སྐྱེས་པ་ཕོ་ཞིག་ཡིན་ན་ཐང་དཀར་རྒོད་པོ་ལྟར་གནམ་འཕང་གཅོད་དགོས།དཔའ་བློ་སྟོབས་བསྐྱེད་དེ་ཡུལ་ལུང་སྲུང་དགོས་སོགས་ཀྱི་སློབ་གསོ་རིམ་བསྟུད་ལྟར་སྤྲོད་མཁན་མང་།འོན་ཀྱང་དོན་དངོས་ཐོག་བློ་ཁོག་ར་ཡི་རིལ་མ་ཙམ་ལས་མེད་མཁན་གྱི་ཁམས་པའི་བུ་ཞིག་ཡིན་ཡང་ཕོ་ལུས་ལན་ཚད་ཀྱིས་སོ་སོས་འཇོན་མིན་ལ་མ་ལྟོས་པར་གང་ཐུབ་ཀྱིས་ཁོག་རྒྱ་ཆེ་ཐབས་དང་དཔའ་བློ་ཁོག་ཅིག་ལ་བརྩོན་པའི་ལུགས་སྲོལ་འདི་ཆགས་པ་མིན་འགྲོ་སྙམ།དུས་མཚུངས་སུ་བདེན་མིན་ལ་མ་ལྟོས་པར་ཕྱི་ཚུལ་ནས་མཐོང་སྣང་ལ་ཁམས་པའི་རིགས་ནི་སྤྱོད་པ་རྩིང་ཚུལ་ལམ་འཛིང་རས་རྒྱག་རས་ཚ་པོ་ཡོད་པའི་ཤོད་ཡམ་ཞིག་ཀྱང་ཆགས་འདུགདོན་དངོས་ཐོག་ཆུང་ནས་གཤིས་སྤྱོད་འདི་འདྲ་ཞིག་གསོ་སྐྱོང་བྱས་པའི་དབང་གིས་དམིགས་བསལ་དུ་ཕོ་ཚོས་རང་གཤིས་སུ་ཆེ་ས་ཞིག་ལ་དམིགས་ནས་སྡོད་རྒྱུ་ལས་སྤྱི་བཏང་བའི་ཞིབ་ཚག་གི་བྱ་བར་འཇུག་རྒྱུ་མི་སྤྲོ།ཁྱིམ་ཐབ་ལྟ་བུ་ནི་ཆུང་ཙག་གི་ལས་སུ་སྣང་བ་ཙམ་ཡང་མི་གཞོལ་པར་དེ་དག་ཉམས་ཆུང་བུད་མེད་ཚོས་བྱས་ན་ལེགས་ཚུལ་ལས་སྐྱེས་ཕོ་ཚོས་བྱེད་པའི་ལུགས་སྲོལ་ཆེར་མེད་པ་ལྟ་བུ་རེད།ཁམས་པའི་རྒན་རབས་ཚོས་རྒྱུན་དུ་སྐྱེ་པ་ཕོ་ལུས་ལེན་ཚད་ཀྱིས་ཕྱིའི་ནམ་མཁའ་སྲུང་དགོས་པ་ལས་ནང་གི་དཀར་ཁུང་སྲུང་ནས་སྡོད་རྒྱུ་མེད་པའི་བསླབ་བྱ་དང་བློ་ཁོག་རྒྱུད་དུ་གསོ་སྐྱོང་བྱེད་སྲོལ་དར་འདུགདེའི་ལྡོག་ཕྱོགས་ནས་བཤད་ན་སྤྱོད་པར་ཞིབ་ཆ་མེད་པའི་དབང་གིས་ཁམས་པ་རྣམས་སྤྱང་གྲུང་མི་འཛོམས་པའང་མཐོང་སྲིད་མོད་གཞན་གྱི་སྣང་བར་དེ་ཙམ་འགྲོ་མིན་ལ་མ་ལྟོས་པར་མདོ་སྟོད་མིའི་ཆོལ་ཁ་ཞེས་པ་ལྟར་མིའི་རྒྱུད་པར་ཡིད་ཆས་བློ་འགེལ་འོས་ཤིང་ཕུག་ལ་བརྟན་པ།སྲ་བརྟན་འགྱུར་མེད་ཅིག་ལའང་རློམ་མཁན་མང་པོ་རེད།དུས་མཚུངས་སུ་ངས་བསམ་པར་ཁམས་པ་ཕོ་ཚོས་དབུས་གཙང་དམ་པ་ཆོས་ཀྱི་ཆོལ་ཁའི་མི་གཤིས་སུ་གྲུབ་པའི་གཞན་ཕ་རོལ་པོར་ལྟ་ཤེས་བསྟུན་མཁས་ཀྱི་གཤིས་སྤྱོད་འདི་ཧ་ཅང་དགོས་མཁོ་ཆེ་བའི་རྒྱུ་ཞིག་ཏུ་གྱུར་འདུག་སྙམ་པའང་འདུག